**Riikka Johanna Sarasoja-Lilja** (o.s. Sarasoja, s. 23. helmikuuta 1982 Lempäälä) on suomalainen entinen maastohiihtäjä. Alle kaksivuotiaana Savitaipaleelle muuttanut Sarasoja-Lilja oli Savitaipaleen Urheilijoiden kasvatti. Myöhemmin hän edusti Lappeen Rientoa, ja häntä valmensi Heikki Pusa. Sarasoja-Lilja lopetti kilpailu-uransa kauden 2014–2015 jälkeen.

Arvokisat
---------

Sarasoja kuului Suomen joukkueeseen, joka voitti nuorten maailmanmestaruuden 4 × 5 kilometrin viestissä Karpacz-Szklarskassa 2001. Seuraavana talvena hän sijoittui Schonachin nuorten MM-kilpailuissa sprintissä neljänneksi. Tarvision universiadeissa 2003 hän saavutti hopeaa vapaalla hiihtotavalla käydyssä sprinttikilpailussa ja pronssia viiden kilometrin perinteisen tyylin kilpailussa.

Ensimmäisissä aikuisten arvokilpailuissaan, Liberecin MM-kisoissa 2009, Sarasoja sijoittui sprintissä 20:nneksi, yhdistelmäkilpailussa 24:nneksi ja 30 kilometrillä 25:nneksi. Vancouverin olympialaisissa 2010 hän oli parisprintissä kahdeksas, 30 kilometrillä 13:s, yhdistelmäkilpailussa 21:s ja 10 kilometrillä 31:s. Oslon MM-kilpailuissa 2011 hän sijoittui yhdistelmäkilpailussa 18:nneksi, sprintissä 27:nneksi ja 30 kilometrillä 33:nneksi. Val di Fiemmen MM-kilpailuissa 2013 hän saavutti pronssia vapaan hiihtotavan parisprintissä Krista Lähteenmäen kanssa. 10 kilometrin vapaan hiihtotavan kilpailussa hän oli 12:s. Falunin MM-kilpailuissa 2015 hän sijoittui kymmenenneksi parisprintissä.

Maailmancup
-----------

Maailmancupin henkilökohtaisissa kilpailuissa Sarasoja sijoittui ensimmäisen kerran kymmenen parhaan joukkoon oltuaan kymmenes Trondheimin vapaan hiihtotavan sprintissä helmikuussa 2004. Toistaiseksi parhaan sijoituksensa, kuudennen tilan, hän on saavuttanut vapaan hiihtotavan sprinttikilpailuissa Lahdessa 2009 ja Düsseldorfissa 2011.

Tour de Skillä 2009–2010 Sarasoja sijoittui neljänneksi Val di Fiemmen 10 kilometrin perinteisen hiihtotavan yhteislähtökilpailussa. Lopputuloksissa Sarasoja oli 15. 4 × 5 kilometrin viestissä hän oli kaudella 2003–2004 mukana kolmanneksi sijoittuneessa Suomen joukkueessa Otepään ja Uumajan osakilpailuissa. Kaudella 2007–2008 hän kuului Suomen joukkueeseen, joka sijoittui toiseksi Falunissa ja kolmanneksi Beitostølenissä. Kaudella 2011–2012 hän oli Suomen joukkueessa kolmas Sjusjøenissa ja toinen Nové Městossa. Tour de Skillä 2011–2012 Sarasoja-Lilja sijoittui 2,5 kilometrin vapaan hiihtotavan prologissa neljänneksi ja 10 kilometrin yhdistelmäkilpailussa viidenneksi.

SM-taso
-------

Sarasoja on saavuttanut vapaan hiihtotavan sprintissä SM-hopeaa Iisalmessa 2004 ja SM-pronssia Vantaalla 2008. 10 kilometrin perinteisen hiihtotavan kilpailussa hän sai SM-pronssia Jämillä 2009. 30 kilometrin vapaalla hän saavutti SM-hopeaa 2009. 3 × 5 kilometrin viestissä hän on saavuttanut SM-pronssia 2008, kultaa 2009 ja pronssia 2010. Parisprintissä hän sai SM-pronssia 2009 ja kultaa 2010.

Lähteet
-------

* Riikka Sarasoja-Lilja Kansainvälinen hiihtoliitto (FIS).  (englanniksi)
* Sarasoja-Lilja Hiihtoliiton tulostietokannassa

### Viitteet

1. 1 2  Vaalivirta, Sirkka-Liisa: Riikka on yhä Savitaipaleen tyttö *Lemin Kirjava*.  2.8.2013. Viitattu 25.12.2021.
2. ↑  Saikkonen, Leena: StU:n vaiheita 100-v. ajalta  26.7.2015. Savitaipaleen Urheilijat. Viitattu 25.12.2021.
3. ↑  Oikaisu: Riikka Sarasoja-Lilja on Savitaipaleen Urheilijoiden kasvatti *Etelä-Saimaa*.  23.1.2020. Kaakon Viestintä. Viitattu 25.12.2021.
4. ↑  Tietoa ja tuloksia *Riikkasarasojalilja.com*.  Arkistoitu 2.4.2015. Viitattu 8.3.2015.
5. ↑  Riikka Sarasoja-Lilja lopettaa hiihtouransa: "En ole enää valmis laittamaan itseäni likoon 24/7" *yle.fi*. Viitattu 20.6.2015.
6. ↑  Saarinen ylivoimainen Jämin perinteisellä Yle 10.1.2009
7. ↑  Roponen ei jättänyt muille jossiteltavaa Yle 29.3.2009
8. ↑  Sarasoja osasi käyttää vahvuuttaan hyväksi Yle 28.3.2009 Viitattu 29.3.2009
9. 1 2  Viestimestaruudet ratkottu Kontiolahdella *hiihtoliitto.fi*.  28.3.2010. Suomen Hiihtoliitto. Viitattu 28.3.2010.
10. ↑  Saarisen siskokset kultajuhlissa Kontiolahdella Yle 27.3.2009 Viitattu 29.3.2009

Aiheesta muualla
----------------

* Riikka Sarasoja-Lilja Tilastopaja (vaatii kirjautumisen, maksullinen palvelu).
* Riikka Sarasojan kotisivut (Arkistoitu – Internet Archive)